KIRJALLINEN KYSYMYS E-0734/01 esittäjä(t): Roy Perry (PPE-DE) komissiolle. Opettajien liikkuvuus.



Virallinen lehti nro 235 E , 21/08/2001 s. 0244 - 0244



KIRJALLINEN KYSYMYS E-0734/01 esittäjä(t): Roy Perry (PPE-DE) komissiolle (9. maaliskuuta 2001) Aihe: Opettajien liikkuvuus Vuoden 2000 Lissabonin Eurooppa-neuvosto pyysi jäsenvaltioita, näiden valtiosääntöjen mukaisesti, neuvostoa ja komissiota ryhtymään tarvittaviin toimenpiteisiin omaan toimivaltaansa kuuluvilla aloilla opettajien liikkuvuuden esteiden poistamiseksi vuoteen 2002 mennessä sekä erittäin ammattitaitoisten opettajien kiinnostuksen herättämiseksi asiaan. Uskooko komissio, että tähän tavoitteeseen päästään, ja mitä todisteita sillä on esittää näkemyksensä tueksi? Viviane Redingin komission puolesta antama vastaus (4. toukokuuta 2001) Mitä tulee opetusalan kansainvälistä liikkumista yhä haittaavien esteiden poistamiseen ja liikkumisen edellytysten parantamiseen (laadukkaiden opettajien houkuttelemiseksi) komissio haluaa muistuttaa seuraavista keskeisistä poliittisista aloitteista: - päätöslauselma liikkuvuutta koskevasta toimintasuunnitelmasta,(1) joka hyväksyttiin Nizzan Eurooppa-neuvostossa joulukuussa 2000 - ehdotus Euroopan parlamentin ja neuvoston suositukseksi opiskelijoiden, koulutuksessa olevien, nuorten vapaaehtoisten, opettajien ja kouluttajien liikkuvuudesta Euroopan yhteisössä,(2) joka on määrä hyväksyä vielä Ruotsin puheenjohtajakaudella - liikkuvuuden keskeinen asema Euroopan sosiaalisessa toimintaohjelmassa, jossa vaaditaan, että on uudenaikaistettava ja parannettava yhteisön sääntöjä, joilla varmistetaan työntekijöiden sosiaalisten oikeuksien säilyminen silloinkin, kun he käyttävät oikeuttaan liikkuvuuteen - taitoja ja liikkuvuutta käsittelevän korkean tason työryhmän(3) perustaminen; tästä on määrä tulla pohja, jolta vapaata liikkuvuutta kehitetään jatkossa. Yleisesti ottaen aloitteissa esitetään seuraavia toimia: hallinnollisten ja oikeudellisten esteiden poistaminen, kieli- ja kulttuuriongelmien lievittäminen, parempi tiedonsaanti mahdollisuuksista toimia opettajana muissa jäsenvaltioissa, sijaismenettelyiden käyttöönotto omassa laitoksessa sekä vastaanottorakenteiden perustaminen isäntälaitoksiin opettajien liikkuvuuden helpottamiseksi, eurooppalaisten koulutusjaksojen käyttöönotto jäsenvaltioiden määrittelemien periaatteiden mukaisesti, eurooppalaisen liikkuvuuden huomioon ottaminen osana opettajien urakehitystä sekä sosiaalisten oikeuksien turvaaminen kansainvälisen liikkuvuuden aikana. Komissio aikoo seurata toimien toteuttamista erityisesti asiantuntijaryhmän avulla. Ryhmän on määrä helpottaa tietojen ja kokemusten vaihtoa alalla saavutetun edistymisen puolivuosittaista arviointia varten, ja se auttaa komissiota parlamentille, neuvostolle, alueiden komitealle ja talous- ja sosiaalikomitealle toimitettavan raportin laatimisessa. Toimivaltansa mukaisesti komissiolle kuuluu seurannassa koordinointitehtävä. Tulosten laajuus riippuu etupäässä jäsenvaltioiden halukkuudesta mukauttaa kansalliset lakinsa ja käytäntönsä aloitteiden ehdotusten mukaisiksi. (1) Neuvoston ja neuvostossa kokoontuneiden jäsenvaltioiden hallitusten edustajien päätöslauselma 14. joulukuuta 2000. EYVL C 371, 23.12.2000. (2) Ehdotus Euroopan parlamentin ja neuvoston suositukseksi opiskelijoiden, koulutuksessa olevien, nuorten vapaaehtoisten, opettajien ja kouluttajien liikkuvuudesta Euroopan yhteisössä KOM(1999) 708 lopullinen. (3) Työryhmä sisältyy komission neuvostolle antamaan tiedonantoon Kaikille avoimet uudet eurooppalaiset työmarkkinat KOM(2001) 116 lopullinen.